YHTEISÖJEN ENSIMMÄISEN OIKEUSASTEEN TUOMIOISTUIMEN MÄÄRÄYS (viides jaosto)

6 päivänä joulukuuta 2004

Asia T-55/02

Peter Finch

vastaan

Euroopan yhteisöjen komissio

Henkilöstö – Valitus – Implisiittinen hylkäyspäätös – Nimenomainen hylkäyspäätös kanteen nostamiselle asetetussa määräajassa – Hylkäyspäätöksen myöhästynyt tiedoksianto – Eläkkeet – Kansallisten eläkeoikeuksien siirto – Yhteisön eläkejärjestelmässä huomioon otettavien palvelusvuosien laskeminen – Vuositulo vertailukohteena – Selvästi täysin perusteeton kanne

Täydellinen teksti ranskan kielellä II - 0000

Aihe: Kanne, jossa vaaditaan komission tekemän sen päätöksen kumoamista, joka koski yhteisön eläkejärjestelmässä huomioon otettavien palvelusvuosien hyvitystä kantajan siirrettyä kaikki saavuttamansa eläkeoikeudet ennen yhteisöjen palvelukseen siirtymistään.

Ratkaisu: Kanne hylätään selvästi täysin perusteettomana. Kumpikin asianosainen vastaa omista oikeudenkäyntikuluistaan.

Tiivistelmä

1. Henkilöstö – Kanne – Edeltävä hallinnollinen valitus – Nimenomainen hylkääminen, joka tehdään implisiittisen hylkäyspäätöksen jälkeen, mutta kanteen nostamiselle säädetyssä määräajassa – Hylkäyspäätöksen myöhästynyt tiedoksianto – Tutkittavaksi ottaminen – Päivä, josta kanteen nostamiselle säädetty määräaika lasketaan – Tiedoksiantamispäivä

(Henkilöstösääntöjen 91 artiklan 3 kohta)

2. Henkilöstö – Eläkkeet – Ennen yhteisöjen palvelukseen tuloa saavutetut eläkeoikeudet – Siirto yhteisön järjestelmään – Palvelusvuosien hyvittäminen – Laskentatavat – Vakinaistamisajankohtana saadun peruspalkan huomioon ottaminen – Palvelukseentuloa edeltävällä työkokemuksella väliaikaisena toimihenkilönä ei ole merkitystä

(Henkilöstösääntöjen liitteessä VIII olevan 11 artiklan 2 kohta; komission yleisten täytäntöönpanosäännösten 4 artiklan 2 ja 3 kohta)

3. Henkilöstö – Eläkkeet – Ennen yhteisöjen palvelukseen tuloa saavutetut eläkeoikeudet – Siirto yhteisön järjestelmään – Palvelusvuosien hyvittämisen laskentatavat

(Henkilöstösääntöjen liitteessä VIII olevan 11 artiklan 2 kohta; komission yleisten täytäntöönpanosäännösten 4 artiklan 2 kohta ja 4 kohdan b alakohta)

1. Henkilöstösääntöjen 91 artiklan 3 kohdan toisen luetelmakohdan viimeisen virkkeen mukaan ”jos – – nimenomainen hylkäämispäätös tehdään valituksen hylkäävän implisiittisen päätöksen jälkeen, mutta kanteen nostamiselle säädetyssä määräajassa, määräaika kanteen nostamiselle alkaa uudelleen”. On katsottava, että tässä säännöksessä tarkoitettu päätös on tehty sinä päivänä, jona toimivaltainen viranomainen on tehnyt sen. Toimivaltaisen viranomaisen, joka on tehnyt nimenomaisen päätöksen kanteen nostamiselle säädetyssä määräajassa, on varauduttava siihen, että sen, jota asia koskee, hyväksi alkaa uusi määräaika, ilman, että tiedoksiantamisen mahdollinen viivästyminen tulee huomioon otettavaksi.

Ajankohta, josta alkaen määräaika kanteen nostamiselle lasketaan, on tiedoksiantamispäivä aina, kun tiedoksiantamisen viivästyminen ei johdu siitä, jota asia koskee, koska ainoastaan tiedoksiantaminen mahdollistaa sen, että hän voi saada tehokkaasti tiedon päätöksen olemassaolosta ja perusteluista, joilla hallinto pyrkii perustelemaan sen.

(ks. 46, 48 ja 50 kohta)

Viittaukset: asia 5/76, Jänsch v. komissio, 15.6.1976 (Kok. 1976, s. 1027, 5, 9 ja 10 kohta).

2. Henkilöstösäännöissä, muuhun henkilöstöön sovellettavissa palvelussuhteen ehdoissa tai komission antamissa henkilöstösääntöjen liitteessä VIII olevan 11 artiklan 1 ja 2 kohdan yleisissä täytäntöönpanosäännöksissä ei ole säännöksiä, joissa säänneltäisiin eläkeoikeuksien siirron osalta erityisesti sellaisen väliaikaisen toimihenkilön tilannetta, josta on myöhemmin tullut virkamies. Tällaisten erityissäännösten puuttuessa ja kun asianomainen henkilö oli virkamies tällaisen hakemuksen tehdessään, eläkeoikeuksien siirtoa säännellään henkilöstösääntöjen liitteessä VIII olevan 11 artiklan 2 kohdan ja yleisten täytäntöönpanosäännösten 4 artiklan 2 ja 3 kohdan säännöksillä, joiden mukaan vuosihyvitykset lasketaan sen mukaan, mikä oli virkamiehen vakinaistamisajankohta ja mikä oli hänen palkkaluokkansa tuolloin.

(ks. 73 ja 74 kohta)

Viittaukset: asia 8/85, Bevere v. komissio, 20.3.1986 (Kok. 1986, s. 1187, 11 kohta); asia T‑106/01, Youssouroum v. neuvosto, 13.6.2002 (Kok. H. 2002, s. I‑A‑93 ja II‑435, 41 kohta) ja asia T‑95/02, Hohenbichler v. komissio, 26.11.2003 (Kok. H. 2003, s. I‑A‑301 ja II‑1431, 50 ja 51 kohta).

3. Eläkeoikeuksien siirtämisen yhteydessä ja kun hyvitettävien palvelusvuosien laskenta tapahtuu komission antamien henkilöstösääntöjen liitteessä VIII olevan 11 artiklan 2 kohdan, joka koskee ennen yhteisöjen palvelukseen tuloa saavutettujen eläkeoikeuksien siirtämistä yhteisöjen eläkejärjestelmään, yleisten täytäntöönpanosäännösten 4 artiklan 4 kohdan b alakohdan mukaisesti, siirron kohteena olevien kansallisten eläkeoikeuksien koko summa muutetaan sinä päivänä voimassa olleen nykyarvon perusteella, jona siirto tehtiin. Tässä tapauksessa palvelusvuosien laskemisessa huomioon otettava palkka ja vakuutusmatemaattinen arvo ovat vastaavasti virkamiehen vakinaistamispalkkaluokkaa vastaava palkka sinä päivänä, jolloin siirto tehtiin, ja virkamiehen tänä samana päivänä saavuttamaa ikää vastaava vakuutusmatemaattinen arvo. Tähän siirron päivämäärään perustuvaan nykyarvoon nähden yleisten täytäntöönpanosäännösten 4 artiklan 2 kohdassa säädettyä vakinaistamispäivän ja eläkeoikeuksien siirron välistä ajanjaksoa koskevaa sitä korkojen vähentämistä ei sovelleta, jolla pyritään hyvittämään yhteisön toimielimelle kansallisia eläkeoikeuksia vastaavan summan suorittamisessa tapahtuva viivästyminen, joka vastaa vakinaistamispäivän, jolloin summa olisi suoritettava, ja sen päivän, jolloin summa tosiasiallisesti siirretään yhteisön tilille, välistä ajanjaksoa.

(ks. 82 ja 83 kohta)

Viittaukset: yhdistetyt asiat T‑303/00, T‑304/00 ja T‑322/00, Caballero Montoya ym. v. komissio, 30.1.2003 (Kok. H. 2003, s. I‑A‑29 ja II‑189, 76 kohta) ja em. asia Hohenbichler v. komissio, 59 ja 60 kohta.